**Transkript izlaganja potpredsjednika Vlade i ministra vanjskih poslova i evropskih integracija Igora Lukšića nakon sastanka sa generalnim direktorom Direktorata za proširenje EU Kristijanom Danijelsonom**

Podgorica, 21.10.2013.

Dame i gospodo,

Gospodine Danijelson,

Dozvolite mi da izrazim zadovoljstvo zbog prve zvanične posjete gospodina Kristijana Danijelsona Crnoj Gori, u kapacitetu generalnog direktora Direktorata za proširenje. Mislim da posjeta dolazi zaista u jako dobrom trenutku, tek nekoliko dana nakon objavljivanja Progress reporta i u susret svim budućim događajima koji stižu kako ove godine, tako naravno i u narednom periodu, ali u svakom slučaju mislim na naše očekivanje da do kraja godine nastavimo sa intenzivnim putem prema Evropi, prije svega kroz otvaranje novih poglavlja. S tim u vezi, u fokusu našeg razgovora je i bilo stvaranje uslova da se otvore pregovori za poglavlja za 23 i 24 do kraja godine. Mi smo nedavno zaokružili proces i formalnog usvajanja akcionih planova, pripremili pregovaračke pozicije, dostavili ih zemlji koja predsjedava Evropskom unijom i čini nam se, imajući u vidu da mi praktično već i primjenjujemo akcione planove, da su sa naše strane stvoreni uslovi da se otvore pregovori najkasnije do polovine decembra za ova dva poglavlja. Takođe, imajući u vidu našu spremnost i odsustvo mjerila za otvaranje pregovora u nekoliko drugih poglavlja, prije svega mislim na poglavlja označena kao 5, 6, 7, 10 i 20, naše očekivanje je da bi tada mogli iskoristiti priliku i ova poglavlja otvoriti i time definitivno intenzivirati proces evropskih integracija koji će po svojoj formi, imajući u vidu da je Crna Gora u ovom trenutku jedina zemlja regiona koja ih vodi, biti primijenjen kao model i na sve druge zemlje regiona. Takođe, imajući u vidu da je nedavno okončan proces skrininga, da imamo izvještaje za sva poglavlja i presjek stanja koji je Progress peport donio, mi smo uveliko u procesu izrade pristupnog programa za naredni petogodišnji period. Tako da je ovo bila prilika da gospodina Danijelsona upoznam i sa aspektima izrade pristupnog programa koji će pratiti odgovarajuća komunikaciona strategija, jer želimo da društvo u cjelini koje je vlasnik ovoga procesa, dakle nije samo Vlada, vlasnik ovog procesa je cijelo društvo, na neki način bude do kraja involvirano u sve aspekta koji se tiču pregovaračkog postupka. U tom smislu, izuzetno je važno u narednom periodu nastaviti sa primjenom svih obaveza koje smo do sada evidentirali kako kroz sporazum o stabilizaciji i pridruživanju, tako i kroz sve druge forme. U tom kontekstu je, složili smo se, veoma važno dodati naglasak ili bolje reći naglasak pojačati kada je u pitanju dalja reforma javne uprave. U tom smislu, formiranje odgovarajuće specijalne grupe, koja će biti formirana u narednom periodu za pitanje dalje reforme javne uprave, će u svakom slučaju donijeti dodatni napredak u toj oblasti. U kontekstu podrške našem pregovaračkom postupku, obavijestio sam gada mi već radimo na programiranju IPA sredstava ili program utroška IPA fondova za 2014. godinu. Veoma je važno, po nama, iskoristiti dobar trenutak, entuzijazam koji postoji, jako puno obavljenog posla, i nastaviti sa ovim procesom koji ima očigledno svoje implikacije na dalji razvoj političkog sistema, ali ima svoje implikacije i na dalji razvoj ekonomije. Jer, pregovarati o svim ovim oblastima je toliko međusobno isprepletano, a naglasili smo i da nema uspješnog procesa razvoja institucija ili uspješnog procesa evropskih integracija, ukoliko nije praćen sa svoje strane i ekonomskim oporavkom. A sve reforme koje u ovom smislu treba sprovesti za postizanje evropskih standarda imaju, između ostalog, za cilj da stvore osnovu za dugoročni prosperitet našeg ekonomskog sistema.

Zahvaljujem!